የኢትዮጵያ አየር መንገድ
አዲስ አበባ፡- ለመላው ዓለም የህክምና እና የተለያዩ ዕቃዎችን የማድረስ አቅሙን ለማሳደግ የጭነት አገልግሎት ብቻ የሚሰጡ አውሮፕላኖቹን ቁጥር 37 ለማድረስ እየሠራ መሆኑን የኢትዮጵያ አየር መንገድ አስታወቀ። አየር መንገዱ በአሁኑ ወቅት በቀን ሦስት ሚሊዮን ኪሎግራም የሚመዝኑ ዕቃዎችን በተመጣጣኝ ዋጋ የመጫንና የማጓጓዝ አቅም መገንባቱን ተገልጿል። የኢትዮጵያ አየር መንገድ የካርጎና ሎጂስቲክስ ማናጂንግ ዳይሬከተር አቶ ፍጹም አባዲ በተለይ ለአዲስ ዘመን እንደገለጹት፤ አየር መንገዱ ለካርጎ አገልግሎት ብቻ የሚውሉ 12 ቦይንግ 777 እና ቦይንግ 737 አውሮፕላኖች አሉት። ከዚህ በተጨማሪ 22 የመንገደኞች አውሮፕላኖችን ወደካርጎ አገልግሎት በማስገባት በ34 የጭነት አውሮፕላኖች እየሠራ ይገኛል። በቀጣይ ቀናት ደግሞ ሦስት የመንገደኞች አውሮፕላኖችን ለጭነት አገልግሎት እንዲሆኑ በማዘጋጀት የካርጎ አገልግሎት ብቻ የሚሰጡ አውሮፕላኖቹን ቁጥር በአጠቃላይ 37 ለማድረስ እየተሠራ ነው። 
እንደ አቶ ፍጹም ገለጻ፤ የኢትዮጵያ አየር መንገድ በአሁኑ ወቅት በመላው ዓለም ሀገራት የህክምና እና የተለያዩ የአበባ እንዲሁም አትክልትና ፍሬፍሬ ምርቶችን እያጓጓዘ ይገኛል። በየጊዜው የሚመጡ የአገልግሎት ጥያቄዎችንም ለማስተናገድም ካሉት 126 አውሮፕላኖች መካከል የተወሰኑትን በመጠቀም ከላይ ሰው በመጫን ከስር ደግሞ የጭነት ዕቃዎችን እያጓጓዘ ለየሀገራቱ የችግር ጊዜ ደራሽ መሆኑን አሳይቷል። በዚህም የተነሳ የበርካታ ሀገራት መሪዎች እና ዜጎች ለአየር መንገዱ ትልቅ አድናቆታቸው ሲለግሱ ቆይተዋል። ይህም አየር መንገዱ በችግር ወቅትም ቢሆን ዕድሎችን መጠቀም እንደሚችል ያረጋገጠበት ጊዜ በመሆኑ የሀገርንም መልካም ገጽታ በማስተዋወቅ ሰፊ ሥራ ተከናውኗል። 
እንደ ኬንያ ያሉ ሀገራት በቀን አምስት ሺህ ቶን አበባ ወደውጭ በሚልኩበት ወቅት ኮሮና ሲከሰት አንድ ሺህ ቶን እንኳን መላክ አለመቻላቸውን የገለጹት አቶ ፈጹም፤ የኢትዮጵያ አየር መንገድ ያለውን ጥንካሬ ይዞ መቀጠል በመቻሉ ለሀገር ውስጥ ላኪዎችም የጭነት አገልግሎት እያቀረበ የውጭ ምንዛሬ በማስገባት ላይ መሆኑን ጠቁመዋል። 
አየር መንገዱ በቀን በአማካይ አንድ ነጥብ አምስት ሚሊዮን ኪሎግራም ዕቃዎችን እያጓጓዘ መሆኑን እና በቀን የማጓጓዝ አቅሙ ሦስት ሚሊዮን ኪሎግራም ለማድረስ ሰፊ ጥረት መደረጉን አስረድተዋል። በዚህ ረገድ ለሀገር ውስጥ ላኪዎች ጭምር እገዛ በማድረግ በኪሎግራም በአንድ ዶላር ከሰባ የአሜሪካን ሳንቲም በታች ዝቅተኛ ሂሳብ እያስከፈለ መሆኑንም ተናግረዋል። በቀን ሦስት ሚሊዮን ኪሎግራም የመጫን አቅሙን እና በተመጣጣኝ ዋጋ አገልግሎት የማቅረብ ሥራውንም ለማጠናከር አስፈላጊ ሆኖ ሲገኝ ተጨማሪ የመንገደኞች አውሮፕላኖችን ወንበር በማንሳት ሙሉ የጭነት አገልግሎት እንዲሰጡ የሚያዘጋጁ ብቁ ባለሙያዎች ለ24 ሰዓት እየሠሩ መሆናቸውን ገልጸዋል። 
ከቀጣዩ ወር አጋማሽ ጀምሮ መንገደኞችን የማጓጓዝ ሥራ በዓለም ላይ እየተነቃቃ እንደሚመጣ ግምት መኖሩን የጠቆሙት አቶ ፍጹም ከዚህ በተጨማሪ የተለያዩ ሀገራት አየር መንገዶች ከየመንግሥታቸው ድጋፍ በመጠየቅ ወደሥራ የሚገቡበትን ዕድል እያመቻቹ የሚገኙ በመሆናቸውና የተለያዩ ሀገራትም በየእራሳቸው አውሮፕላኖች የተለያዩ የህክምና ግብዓቶችን የማስገባት አማራጭ ስለሚወስዱ የኢትዮጵያ አየር መንገድገ የካርጎ ሥራውን ሊቀዛቀዝ እንደሚችል ተገምቷል። በሌላ በኩል ደግሞ በኮሮና በሽታ ምክንያት በዓለም ላይ ግብይታቸው ተቀዛቅዘው የነበሩ የተለያዩ የኤሌክትሮኒክስ እቃዎች የፋሽን እና የሱፐርማርኬት እቃዎች እና ሌሎች ምርቶች ግብይት ስለሚጠናከር የጭነት አገልግሎቱ በከፍተኛ ሁኔታ ሊያድግ እንደሚችል ትንበያዎች መኖራቸውን አመልክተዋል። 
እንደ አቶ ፍጹም ከሆነ፤ ትንበያዎቹን መሰረት በማድረግ በቀጣይነት አዲስ አበባን እንደሎጂስቲክስ ማዕከልነት በመጠቀም ተበታትኖ በዓለም የሚሰራጨውን ምርት ከኢትዮጵያ እንዲሰራጭ የማድረግ እቅድም ተይዟል። ቀድሞ ከቻይና ወደተለያዩ አውሮፓ እና አፍሪካ ሀገራት ቀጥታ የሚደረገውን የጭነት በረራ በኔትወርክ በማስተሳሰር አየር መንገዶች አዲስ አበባን ማዕከል አድርገው በመብረር ከመዲናዋ ጭነቶች የሚሰራጭበት የሎጂስቲክስ አሠራር ይተገበራል። ለዚህም በዘመናዊ መልክ የተደራጁት የመጋዘን እና የተለያዩ መሰረተ ልማቶች ምቹ መሆናቸውን ለዓለም ማሳየት ተችሏል። ይህም የአየር መንገዱን የጭነት አገልግሎት ገቢ እንዳይቀንስ በማድረግ ትልቅ አስተዋጽኦ እንደሚኖረው ይታመናል። 
እንደ ኢትዮጵያ አየር መንገድ መረጃ ከሆነ፤ የተባበሩት መንግሥታት ድርጅት (ተመድ) እና በርካታ የሰብዓዊ ዕርዳታ አቅራቢ ተቋማት የኢትዮጵያ አየር መንገድ ካርጎ ተርሚናልን የአፍሪካ ዕርዳታ ማከፋፈያ ማዕከል እንዲሆን መርጠው እየተጠቀሙበት ይገኛል።
አዲስ ዘመን ግንቦት 29/2012ጌትነት ተስፋማርያም